CELEX: 
Language: el
Date: 2021-01-26 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τους διαδικαστικούς κανόνες για την επιβολή κυρώσεων σε κεντρικούς αντισυμβαλλομένους τρίτων χωρών ή σε σχετιζόμενους με αυτούς τρίτους από την Ευρωπαϊκή Αρχή Κινητών Αξιών και Αγορών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2019/2099 για την τροποποίηση του κανονισμού (ΕΕ) αριθ. 648/2012 για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  1
                (στο εξής: κανονισμός για τις υποδομές των ευρωπαϊκών αγορών, κανονισμός EMIR), δημοσιεύτηκε στην Επίσημη Εφημερίδα της Ευρωπαϊκής Ένωσης στις 12 Δεκεμβρίου 2019
                  2
               . 
            
            
               Όσον αφορά τους κεντρικούς αντισυμβαλλομένους τρίτων χωρών, ο κύριος στόχος των τροποποιήσεων του κανονισμού EMIR είναι να διασφαλιστεί πιο αξιόπιστη και αποτελεσματική εποπτεία των κεντρικών αντισυμβαλλομένων που είναι εγκατεστημένοι σε τρίτες χώρες και παρέχουν υπηρεσίες στην Ένωση, συμπεριλαμβανομένης της ενίσχυσης του ρόλου και της αύξησης των καθηκόντων της Ευρωπαϊκής Αρχής Κινητών Αξιών και Αγορών (στο εξής: ESMA). Στο πλαίσιο αυτό συγκροτήθηκε η «εποπτική επιτροπή για κεντρικούς αντισυμβαλλομένους», η οποία θα καταρτίζει τις αποφάσεις που πρόκειται να λαμβάνει το συμβούλιο εποπτών της ESMA, ενώ ένα νέο «σώμα για κεντρικούς αντισυμβαλλομένους τρίτων χωρών» θα διασφαλίζει τη δέουσα ενημέρωση και συμμετοχή όλων των σχετικών ενδιαφερομένων μερών της Ένωσης. Επιπλέον, ο κανονισμός (ΕΕ) 2019/2099 θεσπίζει σύστημα δύο κατηγοριών για τους κεντρικούς αντισυμβαλλομένους τρίτων χωρών, βάσει του οποίου οι κεντρικοί αντισυμβαλλόμενοι που είναι συστημικά σημαντικοί για τη χρηματοπιστωτική σταθερότητα της Ένωσης ή ενός ή περισσότερων από τα κράτη μέλη της (στο εξής: κεντρικοί αντισυμβαλλόμενοι κατηγορίας 2) πρέπει να συμμορφώνονται με τις απαιτήσεις του κανονισμού EMIR και να υπόκεινται στην εποπτεία της ESMA. Οι κεντρικοί αντισυμβαλλόμενοι κατηγορίας 2 σε τρίτες χώρες με συγκρίσιμες απαιτήσεις μπορεί να θεωρηθεί ότι συμμορφώνονται με τις απαιτήσεις της ESMA εάν συμμορφώνονται με τους κανόνες της χώρας τους (στο εξής: συγκρίσιμη συμμόρφωση). Οι κεντρικοί αντισυμβαλλόμενοι τρίτων χωρών που δεν είναι συστημικά σημαντικοί (στο εξής: κεντρικοί αντισυμβαλλόμενοι κατηγορίας 1) θα έχουν τη δυνατότητα —όπως συμβαίνει και επί του παρόντος— να παρέχουν υπηρεσίες εκκαθάρισης στην Ένωση υπό τον όρο ότι συμμορφώνονται με τους κανόνες της χώρας τους, οι οποίοι κρίνονται ισοδύναμοι βάσει της εκτελεστικής πράξης της Επιτροπής, αλλά θα υπόκεινται σε περιοδική επανεξέταση ως προς τη συστημική τους σπουδαιότητα. 
            
            
               Παρότι μπορούν να επιβληθούν πρόστιμα τόσο σε κεντρικούς αντισυμβαλλομένους κατηγορίας 1 όσο και σε κεντρικούς αντισυμβαλλομένους κατηγορίας 2 σε περίπτωση μη παροχής πληροφοριών ή σε περίπτωση παροχής ανακριβών ή παραπλανητικών πληροφοριών, μόνο οι κεντρικοί αντισυμβαλλόμενοι κατηγορίας 2 μπορούν να αποτελέσουν αντικείμενο ερευνών ή επιτόπιων επιθεωρήσεων, ή εποπτικών μέτρων, και να τους επιβληθεί πρόστιμο όταν δεν συμμορφώνονται με τα εν λόγω μέτρα. 
            
            
               Ομοίως, μπορούν να επιβάλλονται περιοδικές χρηματικές ποινές σε κεντρικούς αντισυμβαλλομένους κατηγορίας 1 και κατηγορίας 2, καθώς και σε σχετιζόμενους με αυτούς τρίτους στους οποίους οι εν λόγω κεντρικοί αντισυμβαλλόμενοι έχουν αναθέσει επιχειρησιακές λειτουργίες, υπηρεσίες ή δραστηριότητες, προκειμένου να τους υποχρεώσουν να απαντήσουν σε αιτήματα παροχής πληροφοριών, και στους κεντρικούς αντισυμβαλλομένους κατηγορίας 2 προκειμένου να τους υποχρεώσουν να υποβληθούν σε έρευνες ή επιτόπιες επιθεωρήσεις ή να τερματίσουν κάποια παράβαση. Όπως προβλέπεται στα άρθρα 25ιβ) (Πρόστιμα) και 25ια του κανονισμού EMIR, η ESMA εξουσιοδοτείται να επιβάλλει πρόστιμα σε κεντρικούς αντισυμβαλλομένους τρίτων χωρών και περιοδικές χρηματικές ποινές σε κεντρικούς αντισυμβαλλομένους τρίτων χωρών και σχετιζόμενους με αυτούς τρίτους. Σύμφωνα με το άρθρο 25ιδ (Εποπτικά Μέτρα από την ΕΑΚΑΑ) του κανονισμού EMIR, η ESMA μπορεί να επιβάλλει εποπτικά μέτρα σε κεντρικούς αντισυμβαλλομένους κατηγορίας 2.
            
            
               Οι κανόνες σχετικά με τη διαδικασία λήψης εποπτικών μέτρων και επιβολής προστίμων καθορίζονται στο άρθρο 25ι. Το άρθρο 25ι παράγραφος 7 του κανονισμού EMIR αναθέτει στην Επιτροπή την εξουσία να εκδίδει κατ’ εξουσιοδότηση πράξεις για να διευκρινίσει περαιτέρω τους κανόνες για τη διαδικασία άσκησης του δικαιώματος επιβολής κυρώσεων, συμπεριλαμβανομένων διατάξεων σχετικά με το δικαίωμα της υπεράσπισης, διατάξεων περί χρονικών ορίων και διατάξεων για την είσπραξη προστίμων ή περιοδικών χρηματικών ποινών, καθώς και των προθεσμιών για την επιβολή και την εκτέλεση των ποινών. 
            
            
               Η κατ’ εξουσιοδότηση πράξη θα εκδοθεί σύμφωνα με το άρθρο 82 του κανονισμού EMIR και το άρθρο 290 της Συνθήκης για τη λειτουργία της Ευρωπαϊκής Ένωσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Διαδικαστικές πτυχές
            
            
               Στις 24 Σεπτεμβρίου 2019 η Επιτροπή ζήτησε από την ESMA να διατυπώσει τις απόψεις της (στο εξής: τεχνικές συμβουλές) σχετικά με κατ’ εξουσιοδότηση πράξη της Επιτροπής για την περαιτέρω διευκρίνιση των διαδικαστικών κανόνων για την επιβολή κυρώσεων σε κεντρικούς αντισυμβαλλομένους τρίτων χωρών που θα εκδοθεί σύμφωνα με το άρθρο 25ι παράγραφος 7 του κανονισμού EMIR. Το αίτημα για την παροχή τεχνικών συμβουλών αφορούσε επίσης πιθανές αλλαγές στον κατ’ εξουσιοδότηση κανονισμό (ΕΕ) αριθ. 667/2014 όσον αφορά τους διαδικαστικούς κανόνες σχετικά με τα πρόστιμα που επιβάλλονται σε αρχεία καταγραφής συναλλαγών από την ESMA, συμπεριλαμβανομένων κανόνων για το δικαίωμα υπεράσπισης και διατάξεων περί χρονικών ορίων, ώστε να ληφθούν υπόψη οι τροποποιήσεις του κανονισμού EMIR που επήλθαν μέσω της αναθεώρησης του κανονισμού EMIR στο πλαίσιο του προγράμματος REFIT για τη βελτίωση της καταλληλότητας και της αποδοτικότητας του κανονιστικού πλαισίου (στο εξής: αναθεώρηση EMIR Refit)
                  3
               . 
            
            
               Η ESMA έθεσε το σχέδιο τεχνικών συμβουλών της σε δημόσια διαβούλευση από τις 13 Δεκεμβρίου 2019 έως τις 18 Ιανουαρίου 2020. Πέντε συμμετέχοντες στη διαβούλευση υπέβαλαν παρατηρήσεις οι οποίες κοινοποιήθηκαν δημοσίως, ενώ ένας συμμετέχων απάντησε σε εμπιστευτική βάση. Οι μη εμπιστευτικές απαντήσεις στη διαβούλευση είναι δημοσιευμένες στον δικτυακό τόπο της ESMA
                  4
               . Η ESMA εξέδωσε τις τελικές τεχνικές συμβουλές της στις 31 Μαρτίου 2020. 
            
            
               Μεταξύ της 28ης Σεπτεμβρίου και της 12ης Οκτωβρίου 2020, η Επιτροπή ζήτησε γραπτώς τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών (στο εξής: EGESC) σχετικά με το προσωρινό περιεχόμενο της παρούσας κατ’ εξουσιοδότηση πράξης. Η Επιτροπή δεν έλαβε παρατηρήσεις από τα μέλη της EGESC σχετικά με την προτεινόμενη προσέγγισή της.
            
            
               Απόψεις των ενδιαφερομένων μερών
            
            
               Όσον αφορά τους διαδικαστικούς κανόνες για την επιβολή κυρώσεων από την ESMA σε κεντρικούς αντισυμβαλλομένους τρίτων χωρών και σχετιζόμενους με αυτούς τρίτους, οι συμμετέχοντες συμφώνησαν εν γένει με την πρόταση της ESMA ή δεν αντιτάχθηκαν σε αυτή.
            
            
               Διαβούλευση με τις αρχές τρίτων χωρών
            
            
               Οι συμμετέχοντες ήταν της άποψης ότι η ESMA θα πρέπει να διαβουλεύεται με την αρχή τρίτης χώρας του οικείου κεντρικού αντισυμβαλλομένου τρίτης χώρας πριν από την επιβολή κυρώσεων, ώστε να αποφεύγονται αντικρουόμενες οδηγίες και να τηρείται η αρχή της διεθνούς αβροφροσύνης και του αμοιβαίου ρυθμιστικού σεβασμού. 
            
            
               Ένας από τους συμμετέχοντες έκρινε ότι δεν θα ήταν σκόπιμο να ευθυγραμμιστούν οι διαδικαστικοί κανόνες για τους κεντρικούς αντισυμβαλλομένους τρίτων χωρών, οι οποίοι είναι εγκατεστημένοι εκτός της Ένωσης, με τους ισχύοντες κανόνες που εφαρμόζονται για τα αρχεία καταγραφής συναλλαγών που είναι εγκατεστημένα εντός της Ένωσης.
            
            
               Δικαίωμα ακρόασης
            
         
         
            
               Ορισμένες παρατηρήσεις αφορούσαν το δικαίωμα ακρόασης. Ειδικότερα, ορισμένοι συμμετέχοντες ισχυρίστηκαν ότι δεν θα πρέπει να τεκμηριώνονται με αποδεικτικά στοιχεία όλα τα περιστατικά που αναφέρονται σε απάντηση σε έκθεση πορισμάτων και ότι οι ενδιαφερόμενοι θα πρέπει να έχουν τη δυνατότητα να διατυπώνουν παρατηρήσεις χωρίς περιορισμούς σχετικά με τις νέες εκθέσεις πορισμάτων (οι παρατηρήσεις δεν θα πρέπει να περιορίζονται σε νέα περιστατικά ή πορίσματα). Ένας από τους συμμετέχοντες ήταν της άποψης ότι η ESMA δεν θα πρέπει να έχει τη δυνατότητα να αποκλίνει από τα πορίσματα του πραγματογνώμονα, δεδομένου ότι η ESMA δεν έχει την εξουσία να διενεργεί η ίδια έρευνες ή να διευθύνει την έρευνα του πραγματογνώμονα. Ένας από τους συμμετέχοντες ισχυρίστηκε ότι η ακρόαση θα πρέπει να συνιστά δικαίωμα και να μην απόκειται στη διακριτική ευχέρεια του πραγματογνώμονα ή της ESMA. Ένας από τους συμμετέχοντες ζήτησε διευκρινίσεις σχετικά με τον όρο «ενδεδειγμένο πρόσωπο», ζητώντας ειδικότερα να διευκρινιστεί αν στις ακροάσεις θα επιτρέπονται  παρατηρήσεις και μαρτυρίες εξωτερικών εμπειρογνωμόνων (συμπεριλαμβανομένων εκπροσώπων των αρχών της τρίτης χώρας).
            
            
               Τα ενδιαφερόμενα μέρη τάχθηκαν υπέρ της πρότασης σύμφωνα με την οποία ο φάκελος που πρέπει να υποβληθεί από τον πραγματογνώμονα στην ESMA θα πρέπει να περιέχει τόσο την τελική του έκθεση πορισμάτων όσο και την αρχική έκθεση βάσει της οποίας υποβλήθηκαν παρατηρήσεις. Ωστόσο, ένα ενδιαφερόμενο μέρος ζήτησε να αποσαφηνιστούν περαιτέρω οι επιπτώσεις του περιορισμού της υποχρέωσης συμπερίληψης της αρχικής έκθεσης πορισμάτων μόνο σε περίπτωση που «γίνονται ουσιώδεις αλλαγές». 
            
            
               Περιοδικές χρηματικές ποινές σε σχετιζόμενους τρίτους
            
            
               Ένας από τους συμμετέχοντες ισχυρίστηκε ότι δεν θα ήταν σκόπιμη η επιβολή περιοδικών χρηματικών ποινών σε τρίτους. 
            
            
               Προσωρινές αποφάσεις
            
            
               Όσον αφορά τους διαδικαστικούς κανόνες για τις προσωρινές αποφάσεις, σύμφωνα με τους οποίους η ESMA μπορεί να εκδίδει αποφάσεις χωρίς προηγούμενη ακρόαση των ενδιαφερομένων εφόσον απαιτούνται επείγουσες ενέργειες προκειμένου να προληφθεί επικείμενη και σημαντική ζημία στο χρηματοπιστωτικό σύστημα, οι συμμετέχοντες ήταν της άποψης ότι οι ενδιαφερόμενοι θα πρέπει να έχουν το δικαίωμα να υποβάλλουν παρατηρήσεις πριν από την έκδοση προσωρινής απόφασης από την ESMA. Ένας από τους συμμετέχοντες ισχυρίστηκε ότι η εξουσία της ESMA να εκδίδει προσωρινές αποφάσεις χωρίς προηγούμενη ακρόαση των ενδιαφερομένων δεν θα πρέπει να θίγει το δικαίωμα ακρόασης από τον πραγματογνώμονα. Ένας από τους συμμετέχοντες πρότεινε η πρόσβαση στον φάκελο να πραγματοποιείται το συντομότερο δυνατόν, και πριν από την έκδοση της προσωρινής απόφασης της ESMA, ώστε να παρέχεται στους ενδιαφερομένους όσο το δυνατόν περισσότερος χρόνος για την προετοιμασία της υπεράσπισής τους. Οι συμμετέχοντες ζήτησαν επίσης να αποσαφηνιστεί περαιτέρω η έννοια της «επικείμενης και σημαντικής ζημίας».
            
            
               Προθεσμίες παραγραφής
            
            
               Όσον αφορά τις προθεσμίες παραγραφής, ένας από τους συμμετέχοντες υποστήριξε ότι μια ενέργεια της ESMA θα πρέπει να επανεκκινεί την προθεσμία παραγραφής μόνο για την οικεία παράβαση και ότι η μονομερής απόφαση της ESMA να τροποποιήσει το ποσό των προστίμων ή των περιοδικών χρηματικών ποινών δεν θα πρέπει να επανεκκινεί την προθεσμία παραγραφής. Ένας από τους συμμετέχοντες ζήτησε παραδείγματα σχετικά με τον τρόπο λειτουργίας των προθεσμιών παραγραφής στην πράξη.
            
            
               3.ΕΚΤΙΜΗΣΗ ΕΠΙΠΤΩΣΕΩΝ
            
            
               Σύμφωνα με το άρθρο 25ι παράγραφος 7 του κανονισμού EMIR, η Επιτροπή πρέπει να διευκρινίσει περαιτέρω τους κανόνες για τη διαδικασία επιβολής κυρώσεων από την ESMA σε κεντρικούς αντισυμβαλλομένους τρίτων χωρών, συμπεριλαμβανομένων διατάξεων σχετικά με το δικαίωμα της υπεράσπισης, διατάξεων περί χρονικών ορίων και διατάξεων για την είσπραξη προστίμων ή περιοδικών χρηματικών ποινών, καθώς και των προθεσμιών για την επιβολή και την εκτέλεση των ποινών.
            
            
               Η Επιτροπή έχει εξετάσει πλήρως όλες τις παρατηρήσεις που έλαβε, συμπεριλαμβανομένων των τεχνικών συμβουλών που παρέσχε η ESMA, των απαντήσεων στη δημόσια διαβούλευση της ESMA και των παρατηρήσεων που υπέβαλε η EGESC. Σε αυτήν τη βάση, η Επιτροπή προτείνει την έκδοση κατ’ εξουσιοδότηση πράξης, δυνάμει του άρθρου 25ι παράγραφος 7 του κανονισμού EMIR, για την περαιτέρω διευκρίνιση των διαδικαστικών κανόνων σχετικά με την άσκηση του δικαιώματος επιβολής κυρώσεων, συμπεριλαμβανομένων διατάξεων για το δικαίωμα της υπεράσπισης, διατάξεων περί χρονικών ορίων και διατάξεων για την είσπραξη προστίμων ή περιοδικών χρηματικών ποινών, καθώς και των προθεσμιών για την επιβολή και την εκτέλεση των ποινών. Δεν διενεργήθηκε χωριστή εκτίμηση επιπτώσεων για διάφορους λόγους. 
            
            
               Πρώτον, οι βασικές αρχές των διαδικαστικών κανόνων για την επιβολή προστίμων και περιοδικών χρηματικών ποινών σε κεντρικούς αντισυμβαλλομένους τρίτων χωρών και σχετιζόμενους με αυτούς τρίτους στους οποίους οι κεντρικοί αντισυμβαλλόμενοι τρίτων χωρών έχουν αναθέσει επιχειρησιακές λειτουργίες ή δραστηριότητες, συμπεριλαμβανομένων των δικαιωμάτων υπεράσπισης, καθορίζονται στα άρθρα 25ι (Κανόνες σχετικά με τη διαδικασία λήψης εποπτικών μέτρων και επιβολής προστίμων) έως 25ιδ (Επανεξέταση από το Δικαστήριο) του κανονισμού EMIR. Κατά συνέπεια, η παρούσα κατ’ εξουσιοδότηση πράξη απλώς διευκρινίζει περαιτέρω τους κανόνες που καθορίζονται στον κανονισμό EMIR, όσον αφορά το περιεχόμενο του φακέλου που πρέπει να διαβιβάζεται από τον πραγματογνώμονα στην ESMA, το δικαίωμα ακρόασης από τον πραγματογνώμονα και την ESMA, μεταξύ άλλων σε περίπτωση έκδοσης προσωρινών αποφάσεων από την ESMA, τη χρήση εγγράφων που αποκτώνται μέσω πρόσβασης στον φάκελο και τις προθεσμίες παραγραφής. Κατά συνέπεια, οι συμβουλές της ESMA κάλυπταν διαδικαστικές πτυχές και, επομένως, δεν περιλάμβαναν τη διενέργεια αξιολόγησης των διαφόρων επιλογών πολιτικής, δεδομένου ότι σχετική αξιολόγηση είχε διενεργηθεί στο πλαίσιο της έκδοσης του κανονισμού (ΕΕ) 2019/2099 για την τροποποίηση του κανονισμού EMIR.
            
            
               Δεύτερον, η παρούσα κατ’ εξουσιοδότηση πράξη περιέχει διατάξεις με περιορισμένο αντίκτυπο στο κόστος για τα πρόσωπα που υπόκεινται σε έρευνα ή σε διαδικασία, δεδομένου ότι διευκρινίζει περαιτέρω τους διαδικαστικούς κανόνες, ενώ ο κανονισμός EMIR καθορίζει τη μέθοδο υπολογισμού των προστίμων και τον χρόνο επιβολής τους. Ως εκ τούτου, η ESMA δεν προέβη σε ανάλυση κόστους-οφέλους. Τα ποσοτικά στοιχεία σχετικά με το κόστος και τα οφέλη όσον αφορά τους διαδικαστικούς κανόνες είναι επίσης περιορισμένα. 
            
            
               Η Επιτροπή ακολούθησε τις τεχνικές συμβουλές της ESMA. Ωστόσο, στο παρόν τμήμα παρουσιάζονται οι επιλογές πολιτικής που εξέτασε η Επιτροπή. 
            
            
               Διαβούλευση με τις αρχές τρίτων χωρών
            
            
               Δεν θα ήταν σκόπιμο να θεσπιστεί υποχρέωση της ESMA να προβαίνει σε διαβούλευση με τις αρχές τρίτων χωρών πριν από την επιβολή κυρώσεων μέσω της παρούσας κατ’ εξουσιοδότηση πράξης. Όπως απαιτείται από τον κανονισμό EMIR, οι όροι συνεργασίας μεταξύ της ESMA και των αρχών τρίτων χωρών πρέπει να καθορίζονται σε μνημόνια συνεννόησης. Επιπλέον, ο κανονισμός EMIR επιβάλλει στην ESMA την υποχρέωση να συνεργάζεται με τις αρχές τρίτων χωρών ή να τις ενημερώνει σε διάφορες ειδικές περιπτώσεις (π.χ. όσον αφορά αιτήματα παροχής πληροφοριών, έρευνες και επιτόπιες επιθεωρήσεις, εποπτικά μέτρα). Επομένως, ο κανονισμός EMIR απαιτεί από την ESMA να ενημερώνει τις αρχές τρίτων χωρών για τις κυρώσεις που έχει επιβάλει. Ωστόσο, οι συννομοθέτες δεν επέβαλαν στην ESMA την υποχρέωση διαβούλευσης με τις αρχές τρίτων χωρών πριν από την επιβολή κυρώσεων σε κεντρικούς αντισυμβαλλομένους τρίτων χωρών. Ως εκ τούτου, η εν λόγω υποχρέωση διαβούλευσης δεν θα πρέπει να θεσπιστεί μέσω της παρούσας κατ’ εξουσιοδότηση πράξης. 
            
            
               Σύγκριση με τους διαδικαστικούς κανόνες για την επιβολή κυρώσεων σε αρχεία καταγραφής συναλλαγών
            
            
               Η ESMA δεν θα πρέπει να αντιμετωπίζει διαφορετικά τα πρόσωπα που υπόκεινται σε έρευνα ή σε διαδικασία, ανάλογα με το αν είναι εγκατεστημένα εντός ή εκτός της Ένωσης. Λαμβανομένου υπόψη ότι ισχύουν παρόμοιοι κανόνες για την επιβολή κυρώσεων σε κεντρικούς αντισυμβαλλομένους τρίτων χωρών και σε αρχεία καταγραφής συναλλαγών, είναι σκόπιμο να αξιοποιηθεί η πείρα της ESMA από τους κανόνες που ισχύουν για τα αρχεία καταγραφής συναλλαγών με σκοπό να διευκρινιστούν περαιτέρω οι διαδικαστικοί κανόνες για την επιβολή κυρώσεων σε κεντρικούς αντισυμβαλλομένους τρίτων χωρών. 
            
            
               Δικαίωμα ακρόασης
            
            
               Οι διαδικαστικοί κανόνες δεν θα εμποδίζουν τα πρόσωπα που υπόκεινται σε έρευνα ή σε διαδικασία να διατυπώνουν παρατηρήσεις που δεν υποστηρίζονται από αποδεικτικά στοιχεία ή να διατυπώνουν παρατηρήσεις χωρίς περιορισμούς σχετικά με νέες εκθέσεις πορισμάτων. Η ESMA θα πρέπει να λαμβάνει υπόψη τυχόν παρατηρήσεις που διατυπώθηκαν, παρόλο που η έλλειψη αποδεικτικών στοιχείων ή το γεγονός ότι οι παρατηρήσεις έχουν αξιολογηθεί και εξεταστεί προηγουμένως στο πλαίσιο της ίδιας διαδικασίας ενδέχεται να επηρεάσουν τον αντίκτυπο των εν λόγω παρατηρήσεων. Επιπλέον, μολονότι η ESMA δεν θα πρέπει να διενεργεί τη δική της έρευνα, έχει την εξουσία να συνάγει τα δικά της συμπεράσματα ως προς τα πορίσματα που πρέπει να διατυπωθούν βάσει της έρευνας του πραγματογνώμονα. Όσον αφορά τις ακροάσεις, το δικαίωμα ακρόασης θα γίνεται σεβαστό μέσω του δικαιώματος υποβολής γραπτών παρατηρήσεων. Η Επιτροπή θεωρεί ότι η ESMA προτείνει μια ισορροπημένη προσέγγιση, στο πλαίσιο της οποίας ο πραγματογνώμονας και η ESMA μπορούν να διοργανώνουν ακροάσεις, εάν αυτό είναι αναγκαίο για την αποσαφήνιση περιστατικών ή παρατηρήσεων, χωρίς να τους επιβάλλεται η υποχρέωση να διοργανώνουν ακρόαση όταν δεν απαιτούνται τέτοιου είδους αποσαφηνίσεις, δεδομένου ότι η διοργάνωση ακροάσεων σε διαφορετική περίπτωση θα μπορούσε να δημιουργήσει περιττή επιβάρυνση για την ESMA και καθυστερήσεις σε θέματα απλούστερης φύσης. Κατά συνέπεια, η Επιτροπή θεωρεί ότι οι διαδικαστικοί κανόνες που προτείνει εν προκειμένω η ESMA θα σέβονται το δικαίωμα υπεράσπισης των ενδιαφερομένων και θα πρέπει να ευθυγραμμίζονται με τους αντίστοιχους κανόνες που εφαρμόζονται για τα αρχεία καταγραφής συναλλαγών. 
            
         
         
            
               Περιεχόμενο του φακέλου που πρέπει να υποβάλλει ο πραγματογνώμονας στην ESMA
            
            
               Για λόγους διαφάνειας, ο πραγματογνώμονας θα πρέπει πάντα να υποχρεούται να συμπεριλαμβάνει στον φάκελο που υποβάλλει στην ESMA όχι μόνο την τελική έκθεση πορισμάτων αλλά και την αρχική έκθεση, βάσει της οποίας οι ενδιαφερόμενοι έχουν υποβάλει παρατηρήσεις. Η υποχρέωση αυτή θα πρέπει να ισχύει ανεξάρτητα από τη σπουδαιότητα των διαφορών μεταξύ των δύο εκθέσεων. 
            
            
               Περιοδικές χρηματικές ποινές σε σχετιζόμενους τρίτους
            
            
               Η εξουσία επιβολής περιοδικών χρηματικών ποινών σε σχετιζόμενους τρίτους στους οποίους οι κεντρικοί αντισυμβαλλόμενοι τρίτων χωρών έχουν αναθέσει επιχειρησιακές λειτουργίες ή δραστηριότητες απορρέει από τον κανονισμό EMIR. Η εξουσία αυτή δεν θα πρέπει να περιορίζεται μέσω της κατ’ εξουσιοδότηση πράξης. 
            
            
               Προσωρινές αποφάσεις
            
            
               Η εξουσία της ESMA να εκδίδει προσωρινές αποφάσεις χωρίς ακρόαση των ενδιαφερομένων προβλέπεται στον κανονισμό EMIR. Για τους σκοπούς της πρόληψης επικείμενης και σημαντικής ζημίας στα χρηματοπιστωτικά συστήματα, ο κανονισμός EMIR προβλέπει εξαίρεση από τον γενικό κανόνα, σύμφωνα με τον οποίο οι ενδιαφερόμενοι θα πρέπει να καλούνται σε ακρόαση πριν από τη λήψη απόφασης. Προκειμένου να διασφαλιστεί η αποδοτικότητα της διαδικασίας και η αποτελεσματικότητα της εξουσίας της ESMA να εκδίδει προσωρινές αποφάσεις, η Επιτροπή συμμερίζεται την άποψη της ESMA ότι η εν λόγω εξαίρεση θα πρέπει να ισχύει για το δικαίωμα ακρόασης από τον πραγματογνώμονα. 
            
            
               Ο κανονισμός EMIR επιβάλλει στην ESMA την υποχρέωση να παρέχει στους ενδιαφερομένους τη δυνατότητα ακρόασης το συντομότερο δυνατόν μετά τη λήψη της προσωρινής απόφασης. Στο πλαίσιο αυτό, η Επιτροπή συμφωνεί με την πρόταση της ESMA να παρέχεται η δυνατότητα πρόσβασης στον φάκελο μόλις ο πραγματογνώμονας υποβάλει τα πορίσματά του στην ESMA και, ενδεχομένως, προτού η ESMA εκδώσει την προσωρινή της απόφαση. Η πρόσβαση στον φάκελο σε αυτό το στάδιο θα παρέχει στους ενδιαφερομένους τη δυνατότητα να προετοιμάζουν και να υποβάλλουν παρατηρήσεις στην ESMA νωρίτερα από ό,τι εάν χορηγούνταν πρόσβαση στον φάκελο μόνο μετά την έκδοση της απόφασης της ESMA. Προκειμένου να μην υπονομευθεί η αποδοτικότητα της διαδικασίας και η αποτελεσματικότητα της εξουσίας της ESMA να εκδίδει προσωρινές αποφάσεις, η Επιτροπή συμφωνεί επίσης ότι η εν λόγω πρόσβαση στον φάκελο δεν θα πρέπει να αναστέλλει την εξουσία της ESMA να εκδίδει την προσωρινή απόφαση.
            
            
               Όσον αφορά την έννοια της «επικείμενης και σημαντικής ζημίας» στα χρηματοπιστωτικά συστήματα, η Επιτροπή υπογραμμίζει ότι το πλαίσιο εντός του οποίου η ESMA μπορεί να εκδίδει προσωρινές αποφάσεις ορίζεται από τους συννομοθέτες στον κανονισμό EMIR. Δεν θα πρέπει να οριστεί περαιτέρω στην κατ’ εξουσιοδότηση πράξη. 
            
            
               Προθεσμίες παραγραφής
            
            
               Όσον αφορά τις προθεσμίες παραγραφής, η Επιτροπή αντιλαμβάνεται ότι, προκειμένου μια ενέργεια της ESMA να επανεκκινήσει τις προθεσμίες παραγραφής, πρέπει να σχετίζεται με την αντίστοιχη παράβαση. Όσον αφορά τις ενέργειες για την τροποποίηση του ποσού των προστίμων ή των περιοδικών χρηματικών ποινών, η Επιτροπή θεωρεί ότι θα μπορούσε να εκληφθεί ως νέα και ανεξάρτητη απόφαση που θα πρέπει να επανεκκινεί τις προθεσμίες παραγραφής. Θα πρέπει να επισημανθεί ότι οι αποφάσεις επιβολής προστίμων ή περιοδικών χρηματικών ποινών, συμπεριλαμβανομένων των αποφάσεων για την τροποποίηση των αντίστοιχων ποσών, υπόκεινται σε έλεγχο από το Δικαστήριο της Ευρωπαϊκής Ένωσης. Ως εκ τούτου, δεν υπάρχει λόγος να εικάζεται ότι η ESMA θα μπορούσε να καταχραστεί την εξουσία της να επιβάλλει κυρώσεις, και θεωρείται ότι οι προθεσμίες παραγραφής για την επιβολή κυρώσεων θα πρέπει να ευθυγραμμίζονται με άλλους ενωσιακούς κανόνες σχετικά με τη θέσπιση διαδικαστικών κανόνων για την επιβολή κυρώσεων, ιδίως με άλλους κανόνες που προβλέπονται στον κανονισμό EMIR, και ότι οι προθεσμίες παραγραφής για την εκτέλεση ποινών θα πρέπει να λαμβάνουν υπόψη το γεγονός ότι οι κεντρικοί αντισυμβαλλόμενοι τρίτων χωρών είναι εγκατεστημένοι εκτός της Ένωσης, καθώς και την ανάγκη συντονισμού των ερευνών της ESMA με τις αρχές των αντίστοιχων δικαιοδοσιών των τρίτων χωρών.
            
            
               4.ΔΗΜΟΣΙΟΝΟΜΙΚΕΣ ΕΠΙΠΩΣΕΙΣ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Τα πρόστιμα και οι περιοδικές χρηματικές ποινές που εισπράττει η ESMA από κεντρικούς αντισυμβαλλομένους τρίτων χωρών και σχετιζόμενους με αυτούς τρίτους στους οποίους οι κεντρικοί αντισυμβαλλόμενοι τρίτων χωρών έχουν αναθέσει επιχειρησιακές λειτουργίες ή δραστηριότητες δεν συνιστούν έσοδα της ESMA κατά τα οριζόμενα στο άρθρο 62 του κανονισμού (ΕΕ) αριθ. 1095/2010. Τα πρόστιμα και οι περιοδικές χρηματικές ποινές που εισπράττει η ESMA θα πρέπει να μεταφέρονται στην Επιτροπή και να εγγράφονται στο σκέλος των γενικών εσόδων στον προϋπολογισμό της Ένωσης. 
            
            
               5.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στο άρθρο 1 καθορίζεται το αντικείμενο του κανονισμού.
            
            
               Στα άρθρα 2 και 3 καθορίζεται το περιεχόμενο του φακέλου που πρέπει να διαβιβάζεται από τον πραγματογνώμονα στην ESMA και διευκρινίζονται περαιτέρω οι κανόνες σχετικά με το δικαίωμα ακρόασης των προσώπων που υπόκεινται σε έρευνες από τον πραγματογνώμονα και από την ESMA πριν από την επιβολή προστίμων ή εποπτικών μέτρων.
            
            
               Στο άρθρο 4 διευκρινίζονται περαιτέρω οι κανόνες σχετικά με το δικαίωμα ακρόασης από την ESMA των προσώπων που υπόκεινται σε διαδικασία πριν από την επιβολή περιοδικών χρηματικών ποινών.
            
            
               Στα άρθρα 5 και 6 διευκρινίζονται περαιτέρω οι κανόνες σχετικά με το δικαίωμα ακρόασης των προσώπων που υπόκεινται σε έρευνα ή σε διαδικασία το συντομότερο δυνατόν μετά την έκδοση προσωρινών αποφάσεων επιβολής κυρώσεων.
            
            
               Το άρθρο 7 αφορά το δικαίωμα πρόσβασης στον φάκελο από πρόσωπα στα οποία έχει αποσταλεί έκθεση πορισμάτων και καθορίζει τους κανόνες σχετικά με τη χρήση εγγράφων που αποκτώνται μέσω πρόσβασης στον φάκελο.
            
            
               Στα άρθρα 8 και 9 ορίζονται οι προθεσμίες για την επιβολή και την εκτέλεση των ποινών. 
            
            
               Στο άρθρο 10 καθορίζονται οι κανόνες για την είσπραξη των προστίμων.
            
         
         
            
               Στο άρθρο 11 καθορίζονται οι κανόνες που εφαρμόζονται για τον υπολογισμό των προθεσμιών, ημερομηνιών και διοριών.
            
            
               Στο άρθρο 12 ορίζεται η ημερομηνία έναρξης ισχύος του κατ’ εξουσιοδότηση κανονισμού.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 26.1.2021
            
            
               για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τους διαδικαστικούς κανόνες για την επιβολή κυρώσεων σε κεντρικούς αντισυμβαλλομένους τρίτων χωρών ή σε σχετιζόμενους με αυτούς τρίτους από την Ευρωπαϊκή Αρχή Κινητών Αξιών και Αγορών
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών
                  5
               , και ιδίως το άρθρο 25ι παράγραφος 7,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 648/2012 τροποποιήθηκε με τον κανονισμό (ΕΕ) 2019/2099 του Ευρωπαϊκού Κοινοβουλίου και του Συμβουλίου
                  6
               . Οι τροποποιήσεις αυτές εισήγαγαν, μεταξύ άλλων, στον κανονισμό (ΕΕ) αριθ. 648/2012 εξουσιοδότηση προς την Επιτροπή να διευκρινίσει περαιτέρω τους διαδικαστικούς κανόνες για την άσκηση του δικαιώματος επιβολής προστίμων ή περιοδικών χρηματικών ποινών από την Ευρωπαϊκή Αρχή Κινητών Αξιών και Αγορών (στο εξής: ESMA) σε κεντρικούς αντισυμβαλλομένους τρίτων χωρών και σε σχετιζόμενους με αυτούς τρίτους στους οποίους οι κεντρικοί αντισυμβαλλόμενοι τρίτων χωρών έχουν αναθέσει επιχειρησιακές λειτουργίες ή δραστηριότητες (στο εξής: σχετιζόμενοι τρίτοι). Ειδικότερα, οι εν λόγω διαδικαστικοί κανόνες θα πρέπει να περιλαμβάνουν διατάξεις σχετικά με τα δικαιώματα υπεράσπισης, διατάξεις περί χρονικών ορίων και διατάξεις για την είσπραξη προστίμων ή περιοδικών χρηματικών ποινών, καθώς και προθεσμίες παραγραφής για την επιβολή και την εκτέλεση των ποινών.
            
            
               (2)Το άρθρο 41 παράγραφος 2 του Χάρτη των Θεμελιωδών Δικαιωμάτων της Ευρωπαϊκής Ένωσης αναγνωρίζει το δικαίωμα κάθε προσώπου σε προηγούμενη ακρόαση πριν να ληφθεί ατομικό μέτρο εις βάρος του, καθώς και το δικαίωμα κάθε προσώπου να έχει πρόσβαση στον φάκελό του, τηρουμένων των νομίμων συμφερόντων της εμπιστευτικότητας και του επαγγελματικού και επιχειρηματικού απορρήτου. 
            
            
               (3)Για να διασφαλιστεί ότι γίνονται σεβαστά τα δικαιώματα υπεράσπισης των κεντρικών αντισυμβαλλομένων τρίτων χωρών και των σχετιζόμενων με αυτούς τρίτους που υπόκεινται σε ενέργειες της ESMA και ότι λαμβάνονται υπόψη όλα τα συναφή περιστατικά κατά τη λήψη αποφάσεων επιβολής μέτρων, η ESMA θα πρέπει να παρέχει τη δυνατότητα ακρόασης στους κεντρικούς αντισυμβαλλομένους τρίτων χωρών ή στους σχετιζόμενους με αυτούς τρίτους ή σε οποιονδήποτε άλλον ενδιαφερόμενο. Ως εκ τούτου, οι κεντρικοί αντισυμβαλλόμενοι τρίτων χωρών και οι σχετιζόμενοι με αυτούς τρίτοι θα πρέπει να έχουν το δικαίωμα να υποβάλλουν γραπτές παρατηρήσεις σε απάντηση των εκθέσεων πορισμάτων που εκδίδονται από τον πραγματογνώμονα και την ESMA, μεταξύ άλλων και σε περίπτωση που γίνονται ουσιώδεις αλλαγές στην αρχική έκθεση πορισμάτων. Ο πραγματογνώμονας και η ESMA θα πρέπει επίσης να έχουν τη δυνατότητα να καλούν κεντρικούς αντισυμβαλλομένους τρίτων χωρών και σχετιζόμενους με αυτούς τρίτους να παράσχουν περαιτέρω εξηγήσεις στο πλαίσιο ακροάσεων, σε περίπτωση που ο πραγματογνώμονας ή η ESMA κρίνει ότι ορισμένα στοιχεία των γραπτών παρατηρήσεων που υποβλήθηκαν στον πραγματογνώμονα ή στην ESMA δεν είναι επαρκώς σαφή ή λεπτομερή και ότι απαιτούνται περαιτέρω εξηγήσεις.
            
            
               (4)Είναι σημαντικό να διασφαλίζεται διαφάνεια μεταξύ του πραγματογνώμονα που διορίζεται από την ESMA, σύμφωνα με το άρθρο 25ι του κανονισμού (ΕΕ) αριθ. 648/2012, και της ίδιας της ESMA. Για τη διασφάλιση της διαφάνειας αυτής απαιτείται ο φάκελος του πραγματογνώμονα να περιέχει, επιπλέον της έκθεσης πορισμάτων, τυχόν παρατηρήσεις που υπέβαλαν οι κεντρικοί αντισυμβαλλόμενοι τρίτων χωρών ή οι σχετιζόμενοι με αυτούς τρίτοι, την έκθεση πορισμάτων βάσει της οποίας οι εν λόγω κεντρικοί αντισυμβαλλόμενοι τρίτων χωρών ή οι σχετιζόμενοι με αυτούς τρίτοι υπέβαλαν τις παρατηρήσεις τους, καθώς και τα πρακτικά τυχόν ακροάσεων.
            
            
               (5)Σύμφωνα με το άρθρο 25ιβ (Ακρόαση ενδιαφερομένων) παράγραφος 1 δεύτερο εδάφιο του κανονισμού (ΕΕ) αριθ. 648/2012, όταν απαιτούνται επείγουσες ενέργειες, η ESMA μπορεί να εκδίδει προσωρινές αποφάσεις για την επιβολή προστίμων ή περιοδικών χρηματικών ποινών χωρίς προηγούμενη ακρόαση των προσώπων που υπόκεινται σε έρευνα ή σε διαδικασία. Για τη διασφάλιση της αποτελεσματικότητας της εξουσίας της ESMA να εκδίδει προσωρινές αποφάσεις, οι κεντρικοί αντισυμβαλλόμενοι τρίτων χωρών και οι σχετιζόμενοι με αυτούς τρίτοι που υπόκεινται σε έρευνα δεν θα πρέπει να έχουν δικαίωμα πρόσβασης στον φάκελο ούτε δικαίωμα ακρόασης προτού ο πραγματογνώμονας υποβάλει τον φάκελο με τα πορίσματά του στην ESMA ή προτού η ESMA εκδώσει την προσωρινή της απόφαση. Ωστόσο, για να διασφαλίζονται τα δικαιώματα υπεράσπισης, οι κεντρικοί αντισυμβαλλόμενοι τρίτων χωρών και οι σχετιζόμενοι με αυτούς τρίτοι θα πρέπει να έχουν το δικαίωμα πρόσβασης στον φάκελο μόλις ο πραγματογνώμονας υποβάλει τον φάκελο με την έκθεση πορισμάτων του στην ESMA, καθώς και το δικαίωμα ακρόασης το συντομότερο δυνατόν μετά την έκδοση προσωρινής απόφασης από την ESMA. 
            
            
               (6)Για λόγους συνέπειας, στις προθεσμίες παραγραφής για την επιβολή και την εκτέλεση προστίμων ή περιοδικών χρηματικών ποινών θα πρέπει να λαμβάνονται υπόψη η ισχύουσα νομοθεσία της Ένωσης που εφαρμόζεται για την επιβολή και την εκτέλεση κυρώσεων σε εποπτευόμενες οντότητες, η πείρα της ESMA από την εφαρμογή της εν λόγω νομοθεσίας σε σχέση με τα αρχεία καταγραφής συναλλαγών βάσει του κανονισμού (ΕΕ) αριθ. 648/2012, το γεγονός ότι οι κεντρικοί αντισυμβαλλόμενοι τρίτων χωρών είναι εγκατεστημένοι εκτός της Ένωσης, καθώς και η ανάγκη συντονισμού της ESMA με τις αρχές των αντίστοιχων δικαιοδοσιών τρίτων χωρών σε σχέση με τα μέτρα επιβολής. Οι προθεσμίες παραγραφής θα πρέπει να υπολογίζονται σύμφωνα με την ισχύουσα νομοθεσία της Ένωσης για τις πράξεις του Συμβουλίου και της Επιτροπής, και ιδίως σύμφωνα με τον κανονισμό (ΕΟΚ, Ευρατόμ) αριθ. 1182/71 του Συμβουλίου
                  7
               .
            
            
               (7)Σύμφωνα με το άρθρο 25ιγ παράγραφος 5 του κανονισμού (ΕΕ) αριθ. 648/2012, τα ποσά των προστίμων και των περιοδικών χρηματικών ποινών που εισπράττονται από την ESMA πρέπει να διοχετεύονται στον γενικό προϋπολογισμό της Ένωσης. Τα ποσά των προστίμων και των περιοδικών χρηματικών ποινών που εισπράττονται από την ESMA θα πρέπει να κατατίθενται σε τοκοφόρους λογαριασμούς έως ότου καταστούν οριστικά. Για κάθε απόφαση επιβολής προστίμων ή περιοδικών χρηματικών ποινών, τα ποσά που εισπράττονται από την ESMA θα πρέπει να κατατίθενται σε χωριστό λογαριασμό ή επιμέρους λογαριασμό, ώστε να διασφαλίζεται η ιχνηλασιμότητα έως ότου η απόφαση καταστεί οριστική.
            
            
               (8)Για την άμεση άσκηση των εξουσιών αποτελεσματικής εποπτείας και αναγκαστικής εκτέλεσης από την ESMA, ο παρών κανονισμός θα πρέπει να αρχίσει να ισχύει επειγόντως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
         
         
            
               Αντικείμενο 
            
            
               Ο παρών κανονισμός διευκρινίζει περαιτέρω τους διαδικαστικούς κανόνες για την επιβολή προστίμων και περιοδικών χρηματικών ποινών από την Ευρωπαϊκή Αρχή Κινητών Αξιών και Αγορών (στο εξής: ESMA) σε κεντρικούς αντισυμβαλλομένους τρίτων χωρών ή σε σχετιζόμενους με αυτούς τρίτους στους οποίους οι εν λόγω κεντρικοί αντισυμβαλλόμενοι έχουν αναθέσει επιχειρησιακές λειτουργίες ή δραστηριότητες που υπόκεινται σε διαδικασίες έρευνας και αναγκαστικής εκτέλεσης από την ESMA, συμπεριλαμβανομένων κανόνων για τα δικαιώματα υπεράσπισης και τις προθεσμίες παραγραφής.
            
            
               Άρθρο 2
            
            
               Δικαίωμα ακρόασης από τον πραγματογνώμονα
            
            
               1.
                     Με την ολοκλήρωση της έρευνας και προτού διαβιβάσει τον φάκελο στην ESMA σύμφωνα με το άρθρο 3 παράγραφος 1, ο πραγματογνώμονας ενημερώνει γραπτώς το πρόσωπο που υπόκειται σε έρευνα σχετικά με τα πορίσματά του και του παρέχει τη δυνατότητα υποβολής γραπτών παρατηρήσεων σύμφωνα με την παράγραφο 3. Η εν λόγω έκθεση πορισμάτων αναφέρει τα περιστατικά που ενδέχεται να συνιστούν μία ή περισσότερες από τις παραβάσεις που παρατίθενται στο παράρτημα III του κανονισμού (ΕΕ) αριθ. 648/2012, συμπεριλαμβανομένων τυχόν επιβαρυντικών ή ελαφρυντικών παραγόντων σε σχέση με τις εν λόγω παραβάσεις. 
            
            
               2.
                     Η έκθεση πορισμάτων ορίζει εύλογη διορία εντός της οποίας το πρόσωπο που υπόκειται σε έρευνα έχει τη δυνατότητα να υποβάλει τις γραπτές παρατηρήσεις του. Ο πραγματογνώμονας δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της εν λόγω διορίας. 
            
            
               3.
                     Στις γραπτές παρατηρήσεις του, το πρόσωπο που υπόκειται σε έρευνα δύναται να παραθέσει όλα τα γνωστά σε αυτό περιστατικά τα οποία είναι συναφή για την υπεράσπισή του. Επισυνάπτει κάθε σχετικό έγγραφο ως αποδεικτικό των εκτιθέμενων περιστατικών. Δύναται να προτείνει στον πραγματογνώμονα να προβεί σε ακρόαση άλλων προσώπων τα οποία μπορούν να επιβεβαιώσουν τα περιστατικά που αναφέρονται στις παρατηρήσεις του προσώπου που υπόκειται σε έρευνα. 
            
            
               4.
                     Ο πραγματογνώμονας δύναται επίσης να καλέσει πρόσωπο που υπόκειται σε έρευνα, στο οποίο έχει αποσταλεί έκθεση πορισμάτων, να παραστεί σε ακρόαση. Τα πρόσωπα που υπόκεινται σε έρευνα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από τον πραγματογνώμονα. Οι ακροάσεις δεν είναι δημόσιες. 
            
            
               Άρθρο 3 
            
            
               Δικαίωμα ακρόασης από την ESMA σχετικά με πρόστιμα και εποπτικά μέτρα 
            
            
               1.
                     Ο πλήρης φάκελος που υποβάλλεται από τον πραγματογνώμονα στην ESMA περιλαμβάνει τα ακόλουθα έγγραφα: 
            
            
               –α)
                     την έκθεση πορισμάτων και αντίγραφο της έκθεσης πορισμάτων που απευθύνεται στο πρόσωπο το οποίο υπόκειται σε έρευνα·
            
            
               –β)
                     αντίγραφο των γραπτών παρατηρήσεων του προσώπου που υπόκειται σε έρευνα·
            
            
               –γ)
                     τα πρακτικά ακροάσεων.
            
            
               2.
                     Εάν η ESMA θεωρήσει ότι ο φάκελος που υποβλήθηκε από τον πραγματογνώμονα δεν είναι πλήρης, επιστρέφει τον φάκελο στον πραγματογνώμονα με αιτιολογημένο αίτημα προσκόμισης συμπληρωματικών εγγράφων. 
            
            
               3.
                     Εάν η ESMA θεωρήσει, εφόσον ο φάκελος είναι πλήρης, ότι από τα περιστατικά που περιγράφονται στην έκθεση πορισμάτων δεν φαίνεται να προκύπτει παράβαση από εκείνες που αναφέρονται στο παράρτημα III του κανονισμού (ΕΕ) αριθ. 648/2012, αποφασίζει να περατώσει την έρευνα και κοινοποιεί την απόφαση αυτή στα πρόσωπα που υπόκεινται σε έρευνα. 
            
            
               4. 
                     Εάν η ESMA δεν συμφωνεί με τα πορίσματα του πραγματογνώμονα, υποβάλλει νέα έκθεση πορισμάτων στα πρόσωπα που υπόκεινται σε έρευνα. 
            
            
               Η έκθεση πορισμάτων ορίζει εύλογη διορία εντός της οποίας τα πρόσωπα που υπόκεινται σε έρευνα έχουν τη δυνατότητα να υποβάλουν γραπτές παρατηρήσεις. Η ESMA δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της εν λόγω διορίας. 
            
            
               Η ESMA δύναται επίσης να καλέσει τα πρόσωπα που υπόκεινται σε έρευνα, στα οποία έχει αποσταλεί έκθεση πορισμάτων, να παραστούν σε ακρόαση. Τα πρόσωπα που υπόκεινται σε έρευνα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από την ESMA. Οι ακροάσεις δεν είναι δημόσιες. 
            
            
               5.
                     Εάν η ESMA συμφωνεί με το σύνολο ή μέρος των πορισμάτων του πραγματογνώμονα, ενημερώνει περί αυτού τα πρόσωπα που υπόκεινται σε έρευνα. Στη γνωστοποίηση αυτή ορίζεται εύλογη διορία εντός της οποίας το πρόσωπο που υπόκειται σε έρευνα δύναται να υποβάλει γραπτές παρατηρήσεις. Η ESMA δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της εν λόγω διορίας. 
            
         
         
            
               Η ESMA δύναται επίσης να καλέσει τα πρόσωπα που υπόκεινται σε έρευνα, στα οποία έχει αποσταλεί έκθεση πορισμάτων, να παραστούν σε ακρόαση. Τα πρόσωπα που υπόκεινται σε έρευνα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από την ESMA. Οι ακροάσεις δεν είναι δημόσιες. 
            
            
               6.
                     Εάν η ESMA αποφασίσει ότι πρόσωπο που υπόκειται σε έρευνα έχει διαπράξει μία ή περισσότερες από τις παραβάσεις που αναφέρονται στο παράρτημα III του κανονισμού (ΕΕ) αριθ. 648/2012 και εκδώσει απόφαση επιβολής προστίμου σύμφωνα με το άρθρο 25ιβ) (Πρόστιμα), κοινοποιεί αμέσως την απόφασή της αυτή στο πρόσωπο που υπόκειται σε έρευνα. 
            
            
               Άρθρο 4 
            
            
               Δικαίωμα ακρόασης από την ESMA σχετικά με περιοδικές χρηματικές ποινές 
            
            
               Προτού λάβει απόφαση επιβολής περιοδικής χρηματικής ποινής σύμφωνα με το άρθρο 25ια του κανονισμού (ΕΕ) αριθ. 648/2012, η ESMA υποβάλλει έκθεση πορισμάτων στο πρόσωπο που υπόκειται σε διαδικασία, στην οποία παρατίθενται οι λόγοι για την επιβολή περιοδικής χρηματικής ποινής και το ποσό της περιοδικής χρηματικής ποινής ανά ημέρα μη συμμόρφωσης. Η έκθεση πορισμάτων ορίζει διορία εντός της οποίας το πρόσωπο που υπόκειται σε διαδικασία έχει τη δυνατότητα να υποβάλει γραπτές παρατηρήσεις. Η ESMA δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της διορίας, προκειμένου να αποφασίσει για την περιοδική χρηματική ποινή. 
            
            
               Από τη στιγμή που το πρόσωπο το οποίο υπόκειται σε διαδικασία έχει συμμορφωθεί με τη σχετική απόφαση που αναφέρεται στο άρθρο 25ια παράγραφος 1 του κανονισμού (ΕΕ) αριθ. 648/2012, δεν μπορεί πλέον να επιβάλλεται περιοδική χρηματική ποινή. 
            
            
               Η απόφαση που επιβάλλει περιοδική χρηματική ποινή πρέπει να αναφέρει τη νομική βάση και τους λόγους της απόφασης, το ποσό και την ημερομηνία έναρξης της περιοδικής χρηματικής ποινής. 
            
            
               Η ESMA δύναται επίσης να καλέσει το πρόσωπο που υπόκειται σε διαδικασία να παραστεί σε ακρόαση. Το πρόσωπο που υπόκειται σε διαδικασία μπορεί να συνοδεύεται από τους νομικούς του συμβούλους ή από άλλα ενδεδειγμένα πρόσωπα τα οποία γίνονται δεκτά από την ESMA. Οι ακροάσεις δεν είναι δημόσιες. 
            
            
               Άρθρο 5 
            
            
               Δικαίωμα ακρόασης από την ESMA σχετικά με προσωρινές αποφάσεις επιβολής προστίμων
            
            
               1.
                     Κατά παρέκκλιση από τα άρθρα 2 και 3 του παρόντος κανονισμού, η διαδικασία που προβλέπεται στο παρόν άρθρο εφαρμόζεται όταν η ESMA εκδίδει προσωρινές αποφάσεις για την επιβολή προστίμων σύμφωνα με το άρθρο 25ιβ (Ακρόαση ενδιαφερομένων) παράγραφος 1 δεύτερο εδάφιο του κανονισμού (ΕΕ) αριθ. 648/2012 χωρίς προηγούμενη ακρόαση των προσώπων που υπόκεινται σε έρευνα.
            
            
               2.
                     Ο πραγματογνώμονας υποβάλλει τον φάκελο με τα πορίσματά του στην ESMA και ενημερώνει αμέσως το πρόσωπο που υπόκειται σε έρευνα σχετικά με τα πορίσματά του, αλλά δεν του παρέχει τη δυνατότητα να υποβάλει παρατηρήσεις. Η έκθεση πορισμάτων του πραγματογνώμονα αναφέρει τα περιστατικά που ενδέχεται να συνιστούν μία ή περισσότερες από τις παραβάσεις που παρατίθενται στο παράρτημα III του κανονισμού (ΕΕ) αριθ. 648/2012, συμπεριλαμβανομένων τυχόν επιβαρυντικών ή ελαφρυντικών παραγόντων σε σχέση με τις εν λόγω παραβάσεις.
            
            
               Εάν του ζητηθεί, ο πραγματογνώμονας παρέχει πρόσβαση στον φάκελο στο πρόσωπο που υπόκειται σε έρευνα.
            
            
               3.
                     Εάν η ESMA θεωρήσει ότι από τα περιστατικά που περιγράφονται στην έκθεση πορισμάτων του πραγματογνώμονα δεν φαίνεται να προκύπτει παράβαση από εκείνες που αναφέρονται στο παράρτημα III του κανονισμού (ΕΕ) αριθ. 648/2012, αποφασίζει να περατώσει την έρευνα και κοινοποιεί την απόφαση αυτή στο πρόσωπο που υπόκειται σε έρευνα. 
            
            
               4.
                     Εάν η ESMA αποφασίσει ότι πρόσωπο που υπόκειται σε έρευνα έχει διαπράξει μία ή περισσότερες από τις παραβάσεις που αναφέρονται στο παράρτημα III του κανονισμού (ΕΕ) αριθ. 648/2012 και εκδώσει προσωρινή απόφαση επιβολής προστίμων σύμφωνα με το άρθρο 25ιβ (Ακρόαση ενδιαφερομένων) παράγραφος 1 δεύτερο εδάφιο του εν λόγω κανονισμού, κοινοποιεί αμέσως αυτήν την προσωρινή απόφαση στο εν λόγω πρόσωπο.
            
            
               Η ESMA ορίζει εύλογη διορία εντός της οποίας το πρόσωπο που υπόκειται σε έρευνα έχει τη δυνατότητα να υποβάλει γραπτές παρατηρήσεις σχετικά με την προσωρινή απόφαση. Η ESMA δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της εν λόγω διορίας.
            
            
               Εάν της ζητηθεί, η ESMA παρέχει πρόσβαση στον φάκελο στα πρόσωπα που υπόκεινται σε έρευνα. 
            
            
               Η ESMA δύναται επίσης να καλέσει τα πρόσωπα που υπόκεινται σε έρευνα να παραστούν σε ακρόαση. Τα πρόσωπα που υπόκεινται σε έρευνα μπορούν να συνοδεύονται από τους νομικούς τους συμβούλους ή από άλλα ενδεδειγμένα πρόσωπα τα οποία γίνονται δεκτά από την ESMA. Οι ακροάσεις δεν είναι δημόσιες.
            
            
               5.
                     Η ESMA παρέχει τη δυνατότητα ακρόασης στο πρόσωπο που υπόκειται σε έρευνα και λαμβάνει τελική απόφαση το συντομότερο δυνατόν μετά την έκδοση της προσωρινής απόφασης. 
            
            
               Εάν η ESMA θεωρήσει, βάσει του πλήρους φακέλου και αφού παράσχει τη δυνατότητα ακρόασης στα πρόσωπα που υπόκεινται σε έρευνα, ότι πρόσωπο που υπόκειται σε έρευνα έχει διαπράξει μία ή περισσότερες από τις παραβάσεις που παρατίθενται στο παράρτημα III του κανονισμού (ΕΕ) αριθ. 648/2012, εκδίδει επιβεβαιωτική απόφαση για την επιβολή προστίμων σύμφωνα με το άρθρο 25ιβ) (Πρόστιμα) του κανονισμού (ΕΕ) αριθ. 648/2012. Η ESMA κοινοποιεί αμέσως την απόφαση αυτή στα πρόσωπα που υπόκεινται σε έρευνα.
            
         
         
            
               Εάν η ESMA εκδώσει τελική απόφαση η οποία δεν επιβεβαιώνει την προσωρινή απόφαση, η προσωρινή απόφαση θεωρείται ότι καταργείται. 
            
            
               Άρθρο 6
            
            
               Δικαίωμα ακρόασης από την ESMA σχετικά με προσωρινές αποφάσεις επιβολής περιοδικών χρηματικών ποινών
            
            
               1.
                     Κατά παρέκκλιση από το άρθρο 4, η διαδικασία που προβλέπεται στο παρόν άρθρο εφαρμόζεται όταν η ESMA εκδίδει προσωρινές αποφάσεις για την επιβολή περιοδικών χρηματικών ποινών σύμφωνα με το άρθρο 25ιβ (Ακρόαση ενδιαφερομένων) παράγραφος 1 δεύτερο εδάφιο του κανονισμού (ΕΕ) αριθ. 648/2012 χωρίς προηγούμενη ακρόαση των προσώπων που υπόκεινται σε διαδικασία. 
            
            
               2.
                     Η προσωρινή απόφαση που επιβάλλει περιοδική χρηματική ποινή πρέπει να αναφέρει τη νομική βάση και τους λόγους της απόφασης, το ποσό και την ημερομηνία έναρξης της περιοδικής χρηματικής ποινής.
            
            
               Από τη στιγμή που το πρόσωπο που υπόκειται σε διαδικασία έχει συμμορφωθεί με τη σχετική απόφαση που αναφέρεται στο άρθρο 25ια παράγραφος 1 δεύτερο εδάφιο του κανονισμού (ΕΕ) αριθ. 648/2012, δεν μπορεί πλέον να εκδοθεί προσωρινή απόφαση για την επιβολή περιοδικής χρηματικής ποινής. 
            
            
               Η ESMA κοινοποιεί αμέσως την προσωρινή απόφαση στο πρόσωπο που υπόκειται σε διαδικασία και ορίζει διορία εντός της οποίας το εν λόγω πρόσωπο έχει τη δυνατότητα να υποβάλει γραπτές παρατηρήσεις. Η ESMA δεν υποχρεούται να λάβει υπόψη γραπτές παρατηρήσεις που παραλήφθηκαν μετά τη λήξη της εν λόγω διορίας. 
            
            
               Εάν της ζητηθεί, η ESMA παρέχει πρόσβαση στον φάκελο στο πρόσωπο που υπόκειται σε διαδικασία. 
            
            
               Η ESMA δύναται επίσης να καλέσει το πρόσωπο που υπόκειται σε διαδικασία να παραστεί σε ακρόαση. Το πρόσωπο που υπόκειται σε διαδικασία μπορεί να συνοδεύεται από τους νομικούς του συμβούλους ή από άλλα ενδεδειγμένα πρόσωπα τα οποία γίνονται δεκτά από την ESMA. Οι ακροάσεις δεν είναι δημόσιες. 
            
            
               3.
                     Εάν η ESMA κρίνει, βάσει του πλήρους φακέλου και αφού παράσχει τη δυνατότητα ακρόασης στο πρόσωπο που υπόκειται σε διαδικασία, ότι συνέτρεχαν οι λόγοι για την επιβολή περιοδικών χρηματικών ποινών κατά τον χρόνο έκδοσης της προσωρινής απόφασης, εκδίδει επιβεβαιωτική απόφαση για την επιβολή περιοδικών χρηματικών ποινών σύμφωνα με το άρθρο 25ια του κανονισμού (ΕΕ) αριθ. 648/2012. Η ESMA κοινοποιεί αμέσως την απόφαση αυτή στο πρόσωπο που υπόκειται σε διαδικασία.
            
            
               Εάν η ESMA εκδώσει απόφαση η οποία δεν επιβεβαιώνει την προσωρινή απόφαση, η προσωρινή απόφαση θεωρείται ότι καταργείται.
            
            
               Άρθρο 7 
            
            
               Πρόσβαση στον φάκελο της υπόθεσης και χρήση εγγράφων 
            
            
               1.
                     Εάν της ζητηθεί, η ESMA παρέχει πρόσβαση στον φάκελο στα μέρη στα οποία ο πραγματογνώμονας ή η ESMA έχει αποστείλει έκθεση πορισμάτων. Η πρόσβαση παρέχεται μετά την κοινοποίηση οιασδήποτε έκθεσης πορισμάτων.
            
            
               2.
                     Τα έγγραφα του φακέλου στα οποία παρέχεται πρόσβαση δυνάμει της παραγράφου 1 του παρόντος άρθρου χρησιμοποιούνται μόνο για τους σκοπούς της δικαστικής ή διοικητικής διαδικασίας σχετικά με την εφαρμογή του κανονισμού (ΕΕ) αριθ. 648/2012. 
            
            
               Άρθρο 8 
            
            
               Προθεσμίες παραγραφής για την επιβολή κυρώσεων 
            
            
               1.
                     Οι εξουσίες που ανατίθενται στην ESMA για την επιβολή προστίμων και περιοδικών χρηματικών ποινών σε κεντρικούς αντισυμβαλλομένους τρίτων χωρών και σε σχετιζόμενους με αυτούς τρίτους στους οποίους οι κεντρικοί αντισυμβαλλόμενοι τρίτων χωρών έχουν αναθέσει επιχειρησιακές λειτουργίες ή δραστηριότητες υπόκεινται σε προθεσμία παραγραφής πέντε ετών. 
            
            
               2.
                     Η προθεσμία που αναφέρεται στην παράγραφο 1 αρχίζει να ισχύει από την επομένη της διάπραξης της παράβασης. Ωστόσο, σε περίπτωση διαρκών ή επαναλαμβανόμενων παραβάσεων, η προθεσμία αρχίζει να ισχύει από την ημέρα που τερματίστηκε η παράβαση. 
            
            
               3.
                     Κάθε ενέργεια της ESMA για τους σκοπούς της έρευνας ή διαδικασιών σε σχέση με παράβαση που αναφέρεται στο παράρτημα III του κανονισμού (ΕΕ) αριθ. 648/2012 επιφέρει διακοπή της προθεσμίας για την επιβολή προστίμων και περιοδικών χρηματικών ποινών. Η εν λόγω προθεσμία διακόπτεται με ισχύ από την ημερομηνία κατά την οποία η ενέργεια κοινοποιείται στο πρόσωπο που υπόκειται σε έρευνα ή σε διαδικασία σε σχέση με παράβαση που αναφέρεται στο παράρτημα III του κανονισμού (ΕΕ) αριθ. 648/2012. 
            
         
         
            
               4.
                     Κάθε διακοπή οδηγεί στην επανέναρξη ισχύος της προθεσμίας παραγραφής. Ωστόσο, η προθεσμία εκπνέει το αργότερο την ημέρα κατά την οποία έχει παρέλθει διάστημα ίσο με το διπλάσιο της προθεσμίας παραγραφής, χωρίς η ESMA να έχει επιβάλει πρόστιμο ή περιοδική χρηματική ποινή. Η προθεσμία αυτή παρατείνεται κατά χρονικό διάστημα ίσο με τον χρόνο αναστολής της παραγραφής κατά τα προβλεπόμενα στην παράγραφο 5. 
            
            
               5.
                     Η προθεσμία παραγραφής για την επιβολή προστίμων και περιοδικών χρηματικών ποινών αναστέλλεται για το χρονικό διάστημα κατά το οποίο η απόφαση της ESMA αποτελεί αντικείμενο διαδικασιών που εκκρεμούν ενώπιον του συμβουλίου προσφυγών, σύμφωνα με το άρθρο 60 του κανονισμού (ΕΕ) αριθ. 1095/2010, και ενώπιον του Δικαστηρίου της Ευρωπαϊκής Ένωσης, σύμφωνα με το άρθρο 25ιδ (Επανεξέταση από το Δικαστήριο) του κανονισμού (ΕΕ) αριθ. 648/2012. 
            
            
               Άρθρο 9 
            
            
               Προθεσμίες παραγραφής για την εκτέλεση των ποινών 
            
            
               1.
                     Η εξουσία της ESMA για την αναγκαστική εκτέλεση των αποφάσεων που λαμβάνονται σύμφωνα με τα άρθρα 25ιβ) (Πρόστιμα) και 25ια του κανονισμού (ΕΕ) αριθ. 648/2012 υπόκειται σε προθεσμία παραγραφής οκτώ ετών. 
            
            
               2.
                     Η περίοδος των οκτώ ετών που αναφέρεται στην παράγραφο 1 αρχίζει να ισχύει από την επομένη της ημέρας κατά την οποία η απόφαση καθίσταται οριστική. 
            
            
               3.
                     Η προθεσμία για την εκτέλεση των ποινών διακόπτεται από: 
            
            
               α)
                     κοινοποίηση απόφασης της ESMA προς το πρόσωπο που υπόκειται σε διαδικασία, με την οποία τροποποιείται το αρχικό ποσό του προστίμου ή της περιοδικής χρηματικής ποινής· 
            
            
               β)
                     κάθε πράξη της ESMA ή αρχής τρίτης χώρας που ενεργεί κατόπιν αιτήματος της ESMA, η οποία αποσκοπεί στην αναγκαστική εκτέλεση της πληρωμής ή των όρων και προϋποθέσεων πληρωμής του ποσού του προστίμου ή της περιοδικής χρηματικής ποινής. 
            
            
               4.
                     Κάθε διακοπή οδηγεί στην επανέναρξη ισχύος της προθεσμίας παραγραφής. 
            
            
               5.
                     Η προθεσμία για την εκτέλεση των ποινών αναστέλλεται για όσο χρονικό διάστημα: 
            
            
               α)
                     παρέχεται προθεσμία για τη διενέργεια της πληρωμής· 
            
            
               β)
                     αναστέλλεται η αναγκαστική εκτέλεση της πληρωμής, εφόσον εκκρεμεί απόφαση ενώπιον του συμβουλίου προσφυγών της ESMA, δυνάμει του άρθρου 60 του κανονισμού (EE) αριθ. 1095/2010, και ενώπιον του Δικαστηρίου της Ευρωπαϊκής Ένωσης, δυνάμει του άρθρου 25ιδ του κανονισμού (ΕΕ) αριθ. 648/2012. 
            
            
               Άρθρο 10 
            
            
               Είσπραξη προστίμων και περιοδικών χρηματικών ποινών 
            
            
               Τα ποσά των προστίμων και περιοδικών χρηματικών ποινών που εισπράττονται από την ESMA κατατίθενται σε τοκοφόρο λογαριασμό που ανοίγεται από τον υπόλογο της ESMA έως ότου καταστούν οριστικά. Σε περίπτωση παράλληλης είσπραξης πολλαπλών προστίμων ή περιοδικών χρηματικών ποινών από την ESMA, ο υπόλογος της ESMA διασφαλίζει την κατάθεσή τους σε διαφορετικούς λογαριασμούς ή επιμέρους λογαριασμούς. Τα ποσά αυτά δεν εγγράφονται στον προϋπολογισμό της ESMA ούτε καταχωρίζονται ως ποσά του προϋπολογισμού. 
            
            
               Μόλις ο υπόλογος της ESMA βεβαιωθεί ότι τα ποσά των προστίμων ή των περιοδικών χρηματικών ποινών έχουν καταστεί οριστικά, μετά την ολοκλήρωση κάθε δυνατής νομικής προσφυγής, μεταφέρει τα ποσά αυτά, συν τους τόκους, στην Ευρωπαϊκή Επιτροπή. Στη συνέχεια, τα εν λόγω ποσά εγγράφονται στο σκέλος των γενικών εσόδων στον προϋπολογισμό της Ένωσης. 
            
            
               Ο υπόλογος της ESMA υποβάλλει αναφορές σε τακτά χρονικά διαστήματα προς τον διατάκτη της ΓΔ Χρηματοπιστωτικής Σταθερότητας, Χρηματοπιστωτικών Υπηρεσιών και Ένωσης Κεφαλαιαγορών της Ευρωπαϊκής Επιτροπής σχετικά με τα ποσά των επιβληθέντων προστίμων και περιοδικών χρηματικών ποινών, καθώς και το καθεστώς τους. 
            
            
               Άρθρο 11 
            
            
               Υπολογισμός των προθεσμιών, ημερομηνιών και διοριών 
            
         
         
            
               Όσον αφορά τις προθεσμίες, ημερομηνίες και διορίες που καθορίζονται στον παρόντα κανονισμό, εφαρμόζεται ο κανονισμός (ΕΟΚ, Ευρατόμ) αριθ. 1182/71. 
            
            
               Άρθρο 12
            
            
               Έναρξη ισχύος
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 26.1.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        
                  
                     ΕΕ L 201 της 27.7.2012, σ. 1
                  
                  .
               
               
                  
                     (2)
                  
                        ΕΕ L 322 της 12.12.2019, σ. 1.
               
               
                  
                     (3)
                  
                        Κανονισμός (ΕΕ) 2019/834 του Ευρωπαϊκού Κοινοβουλίου και του Συμβουλίου, της 20ής Μαΐου 2019, για την τροποποίηση του κανονισμού (ΕΕ) αριθ. 648/2012 σε σχέση με την υποχρέωση εκκαθάρισης, την αναστολή της υποχρέωσης εκκαθάρισης, τις απαιτήσεις αναφοράς, τις τεχνικές μείωσης κινδύνου για συμβάσεις εξωχρηματιστηριακών παραγώγων που δεν εκκαθαρίζονται από κεντρικό αντισυμβαλλόμενο, την καταχώριση και την εποπτεία των αρχείων καταγραφής συναλλαγών και τις απαιτήσεις για αρχεία καταγραφής (ΕΕ L 141 της 28.5.2019, σ. 42).
               
               
                  
                     (4)
                  
                        
                  https://www.ESMA.europa.eu/press-news/consultations/consultation-ccp-penalties#TODO
               
               
                  
                     (5)
                  
                        ΕΕ L 201 της 27.7.2012, σ. 1.
               
               
                  
                     (6)
                  
                        Κανονισμός (ΕΕ) 2019/2099 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, για την τροποποίηση του κανονισμού (ΕΕ) αριθ. 648/2012 όσον αφορά τις διαδικασίες αδειοδότησης κεντρικών αντισυμβαλλομένων και τις συμμετέχουσες αρχές καθώς και τις απαιτήσεις αναγνώρισης κεντρικών αντισυμβαλλομένων τρίτων χωρών (ΕΕ L 322 της 12.12.2019, σ. 1).
               
               
                  
                     (7)
                  
                        Κανονισμός (ΕΟΚ, Ευρατόμ) αριθ. 1182/71 του Συμβουλίου, της 3ης Ιουνίου 1971, περί καθορισμού των κανόνων που εφαρμόζονται στις προθεσμίες, ημερομηνίες και διορίες (ΕΕ L 124 της 8.6.1971, σ. 1).